  Анжелика Тихонова корреспондент Удмуртиысь шимучыръёсъя ӧриын тулыс тудву кошкон вакытлы дасяськон сярысь кенешизы. Со сярысь Удмуртиысь тӧролэн но кивалтэтлэн пресс-службазы ивортӥз. Кенешонын элькунмылэн 2019-тӥ арын ву тудӟон вакытэз шукрес учыръёстэк ортчытыны дась луэмез сярысь вераськизы: куазез чаклазы но тудву кошкон вакытлы чакланъёс лэсьтӥзы. Россиысь МЧС-лэн элькунъя валтӥсь управлениезлэн кивалтӥсезлэн воштӥсез Андрей Поздеев верамъя, ву ӝутскемен сэрен палэнэ кыльыны быгатӥсь улон интыос шаерамы ӧвӧл. Но, озьы ке но, 21 муниципал кылдытэтъёсысь 24 гуртъёс (6 сюрс пала адями) ву улэ шедьыны быгато. Кызьы пусйиз куазез чакласьёс, тулыс ву кошкон вакыт Удмуртиын «вольыт» уз луы. Югдур вылын кылем дыр ӵоже усьыны быгатӥсь зор-котъёс шӧдӥськозы на. Иж шурлэн ӝуткемез тужгес но зол шӧдӥськоз лымы шунан вакытэ омырлэн температураез. Огъя верано ке, тудӟем ву 2016-тӥ арын кадь яке ӧжыт вылэгес ӝутскоз. Удмуртиысь сизьым ёросъёсын шуръёс вылысь йӧэз пуштытъяны южтолэзьлэн кыкетӥ ӝыныяз кутскозы. Элькунамы тудву кошкон дыръя 11 стационарной но огдырлы дасям 5 гидропостъёс ужалозы, инмысен югдурез беспилотникъёс чаклалозы. Тодэ вайытом, МЧС-ын тыршисьёс котькыӵе югдурлы дасесь: вуэ шедьыны быгатӥсь гуртъёсысь адямиосты мозмытон сюресъёс но интыянъёс чакламын. Тегъёс: МЧС Удмуртия тудву инкуазь шуръёс  